
	Παρουσίαση του βιβλίου του

Μάριου Θρασυβούλου

Ο Εθνικισμός των Ελληνοκυπρίων

Από την Αποικιοκρατία στην Ανεξαρτησία

στο Σπίτι της Κύπρου

Την Παρασκευή 9 Δεκεμβρίου 2016 παρουσιάστηκε στο Σπίτι της Κύπρου το βιβλίο του Μάριου Θρασυβούλου Ο Εθνικισμός των Ελληνοκυπρίων Από την Αποικιοκρατία στην Ανεξαρτησία που κυκλοφορεί από τις Εκδόσεις Επίκεντρο. 

Τον συγγραφέα, τους ομιλητές και παρευρισκομένους καλωσόρισε στο Σπίτι της Κύπρου η Λειτουργός κ. Νίκη Μιχαηλίδου και στη συνέχεια τον λόγο πήρε ο συντονιστής της παρουσίασης, εκδότης και συγγραφέας Πέτρος Παπασαραντόπουλος, ο οποίος παρατήρησε ότι «βιβλία αναστοχασμού και αυτογνωσίας, όπως αυτό του Μάριου Θρασυβούλου, απαιτούν ιδιαίτερο θάρρος και διανοητική τόλμη».
Για το βιβλίο μίλησαν ο Αλέξης Ηρακλείδης, Καθηγητής Διεθνών Σχέσεων του Παντείου Πανεπιστημίου, ο Ιωάννης Στεφανίδης, Καθηγητής του Τμήματος Νομικής του Αριστοτελείου Πανεπιστημίου Θεσσαλονίκης και η Ρένα Χόπλαρου Μέλος της Δικοινοτικής Τεχνικής Επιτροπής Παιδείας.

Ο κ. Ηρακλείδης στην εισήγησή του εξήρε τη γλαφυρή και ζωντανή γραφή του συγγραφέα και τον ανάγλυφο και κατανοητό τρόπο παρουσίασης των γεγονότων. «Το βιβλίο συμβάλλει στην κατανόηση του ρόλου του ΑΚΕΛ και της αριστεράς» ενώ «εύστοχη και εκτενής είναι η παρουσίαση των λιγότερο γνωστών διακοινοτικών συγκρούσεων του 1958» είπε ο ομιλητής προβάλλοντας αποσπάσματα από το βιβλίο.


Ο κ. Στεφανίδης, ο οποίος έγραψε και το προλογικό σημείωμα του βιβλίου, υπογράμμισε τα αξιοσημείωτα, όπως είπε, χαρακτηριστικά του συγγραφέα που είναι η πολύ καλή χρήση της Ελληνικής, ο ρέοντας λόγος που κρατάει το ενδιαφέρον του αναγνώστη, η διεισδυτική του ματιά και η χρήση πολλών πηγών και συνεντεύξεων ενώ παρέθεσε τις σκέψεις του σχολιάζοντας και αναλύοντας το περιεχόμενο του βιβλίου.

«Ένα από τα πλεονεκτήματα της δουλειάς του Μάριου Θρασυβούλου είναι ότι δεν την βαραίνουν οι κοινωνικές συμβάσεις και οι δημόσιες σχέσεις, που χαρακτηρίζουν λίγο-πολύ την ακαδημαϊκή και πνευματική ζωή της Κύπρου και που συχνά οδηγούν σε ένα είδος αυτολογοκρισίας ή προσεκτικής γραφής» είπε η κ. Χόπλαρου παρουσιάζοντας το βιβλίο και διαβάζοντας ενδεικτικά αποσπάσματα.

Στην αντιφώνησή του ο συγγραφέας ευχαρίστησε όλους όσοι συνετέλεσαν στην έκδοση του βιβλίου, τους ομιλητές και τους διοργανωτές και στη συνέχεια μίλησε για συγκεκριμένα ιστορικά γεγονότα, τα οποία αναλύει στο έργο του.

Ακολούθησε συζήτηση με τη συμμετοχή του ακροατηρίου.

